Van, aki egy szervét ajánlja fel Peruban a hozzátartozója intenzív ellátásáért
A koronavírus-járvány miatt nagyon súlyos a helyzet Peruban.
Peruban lassan már nincs szabad sírhely a koronavírus-járvány miatt, intenzív kórházi kezelésért pedig van, aki valamelyik szervét ajánlja fel - írta az AP amerikai hírügynökség helyszíni beszámolójában.

Limában a legsúlyosabb a helyzet, ott 65 temető van, de hasonló a sírhelyhiány a főváros környékén és Peru más részein is, a gyászolók pedig kénytelenek titokban temetni szerettüket jobb híján tiltott helyeken, egyebek közt házuk kertjében helyezik végső nyugalomra elhunyt családtagjukat. Ez a probléma nemcsak a koronavírus, hanem más betegségekben meghaltak hozzátartozóit is érinti.

Eddig 64 300-an haltak meg hivatalosan koronavírus miatt a 32,5 millió lakosú latin-amerikai országban, de becslések szerint a valóság ennél sokkal rosszabb: 175 ezerre tehető az áldozatok száma. Áprilisban négypercenként halt meg valaki kórházban vagy otthonában a vírus következtében.

A kórházak annyira zsúfoltak, hogy vannak, akik földjüket, autójukat, vagy valamilyen szervüket ajánlják fel, hogy családtagjuk intenzív kórházi ágyra kerülhessen, amelyekből az országban mindössze 2785 van, azaz 10 ezer lakosra sem jut egy.

képünk illusztráció
Peru koronavírus-járvány koronavírus kórház járványhelyzet intenzív osztály temetés